Line Barfod (EL), 2003-12-11:
Man kan jo godt synes, at det kan være lidt mærkeligt, når man hører folk fra Venstre, De Konservative og Dansk Folkeparti med jævne mellemrum udtale sig om, hvor vigtigt det er, at vi gør noget for at få folk integreret på arbejdsmarkedet, hvor vigtigt det er, at vi gør noget for, at folk kan blive på arbejdsmarkedet, hvor vigtigt det er, at folk, der har haft forskellige sygdomme, problemer, arbejdsløshed osv., kan få fodfæste på arbejdsmarkedet.
Når man så har en ordning, som faktisk virkelig giver de resultater, en ordning, som sikrer, at folk i stedet for at ryge ud i sort arbejde kommer ind og får ordentlige forhold, at folk med en anden etnisk baggrund, at folk, der har været ude af arbejdsmarkedet i nogle år, at folk, der har været igennem sygdom og meget andet, får en mulighed for at komme ind på arbejdsmarkedet, hvad er det så Venstre, De Konservative og Dansk Folkeparti gør?
Ja, de afskaffer den ordning med det resultat, at folk vil ryge ud i sort arbejde eller ryge fuldstændig ud af arbejdsmarkedet.
Vi har fået utrolig mange henvendelser fra de mange borgere, der bliver berørt af det her problem, og jeg vil citere lidt fra en af de mails, vi har fået.
Hun fortæller: Jeg fandt en niche til mig selv efter længere tids sygdom og arbejdsløshed, og det fungerer fint, som det er nu.
Her er altså én, som har været ude af arbejdsmarkedet, som det er lykkedes at komme ind igen, men det synes man altså ikke i Venstre, De Konservative og Dansk Folkeparti at hun skal have lov til at fortsætte med. Hun skriver videre: Jeg er også en af dem, som fik lovning fra Venstre på, inden vi gik til valg, at de ingen planer havde om at ændre på hjemmeserviceordningen.
Jeg har det på skrift.
Lidt senere skriver hun: Det er et grimt løftebrud, og jeg sidder her snydt og kan kun tænke, det er dybt utroværdigt af regeringen, som ville gøre, hvad det skulle være for at samle stemmer til valget, men sådan kan vi jo fortsætte, og nu ved vi så bare, hvor vi ikke skal sætte vores kryds næste gang.
Det er så dumt at ødelægge en succesordning, som hjemmeservice jo rent faktisk var engang.
Ca. 5.000 var der ansat.
Mennesker, som ikke lige havde den største uddannelse, som måske havde været ledige i længere tid, eller nydanskere, som skulle integreres på arbejdsmarkedet.
Den slags mails har vi fået masser af.
Mennesker, som ellers har svært ved at komme ind,
kæmper her og har den iværksætterånd, som ellers bliver hyldet så meget af de borgerlige.
Hvad er så takken fra Venstre, De Konservative og Dansk Folkeparti?
Det er, at man afskaffer ordningen.
Det er en ordning, som oven i købet giver overskud på statsbudgettet, så det er ikke økonomi, der kan være baggrunden for, at man vil afskaffe ordningen.
Det eneste, man kan stå tilbage med, når man skal prøve at finde en forklaring, er, at man ikke ønsker at få denne skov af små firmaer, som sørger for, at nogle mennesker kan komme ind på arbejdsmarkedet.
Nej, man ønsker åbenbart at presse folk ud i underbetaling og elendige, uorganiserede vilkår.
Det er den eneste mulige forklaring, der står tilbage, og jeg synes, at de mange medlemmer i Venstre, De Konservative og Dansk Folkeparti skulle overveje én gang til, om det virkelig er det, man ønsker, eller om man vil fastholde en ordning, der med stor succes får folk ind under ordnede forhold.